Mali turistički vodič po Međimurju

PRIPREMA ZA IZVOĐENJE TN   
*Međimurje*

* *iz donjega Međimurja u gornje Međimurje –*

MEĐIMURJE

Međimurje je smješteno između rijeke Drave na jugu i Mure na sjeveru i zapadu. To je kraj na krajnjemu sjeveroistoku Hrvatske, na dodiru Panonske nizine – nekadašnjega dna Panonskoga mora i istočnih alpskih obronaka.

**Gornje Međimurje** na zapadu dodiruje obronke Alpa. U naselju Vučetinec najviši je vrh Međimurja – Mohokos, visok 344 metra. Gornje Međimurje ubraja se među najčišća i najzelenija regionalna područja. Obiluje brojnim vodotocima, pitkim i ljekovitim izvorima, među kojima svakako valja spomenuti poznate toplice u Vučkovcu kraj Svetoga Martina na Muri. Lokalni geotermalni izvori otkriveni 1911. godine, bogati hidrogenkarbonatom i natrijevim kloridom, temperature 34 °C, pomažu u liječenju kostiju, zglobova, mišića i mekih tkiva.  
Zbog nalazišta katrana, nafte i zemnoga plina, koji su se iskorištavali krajem 19. i u prvoj polovici 20. stoljeća, 1901. godine izgrađen je prvi hrvatski naftovod od Selnice do Murskoga Središća. U prvoj polovici 20. stoljeća iz ugljenokopa u okolici Murskoga Središća po uskotračnoj se pruzi parnom vučom prevozio mrki ugljen do odredišta. Na temelju pokusnih bušenja 1984. godine utvrđeno je da međimurske rezerve ugljena iznose oko 200 milijuna tona, ali eksploataciju onemogućava velika opasnost od površinskih i podzemnih voda.

**Donje Međimurje:** Dravsko-mursku nizinu na istoku i jugu obilježava nizinski reljef blago nagnut prema istoku, u smjeru otjecanja vodenih tokova rijeka Mure kao sjeverne i istočne te Drave kao njegove južne granice.

**Malo Međimurje**  
Malo Međimurje,  
zemljo milena,  
tu je moja domovina  
gdje me majka rodila.  
  
Tu mi, Bože, živjet daj,  
tu je moga srca raj!  
  
Od sjevera leži  
vinogradski kraj,  
a od juga ravno polje,  
moj je mili zavičaj.  
  
Usred Međimurja   
potok Trnava,  
kraj potoka raste ruža,  
potočnica plavetna.  
  
A kad jednom dođe  
mom životu kraj,  
zbogom ostaj Međimurje,  
moj premili zavičaj.

*(narodna)*

|  |  |  |  |
| --- | --- | --- | --- |
| **OSNOVNA ŠKOLA** |  | **RAZRED** |  |
| **UČITELJICA/UČITELJ** |  | **NADNEVAK** |  |
| **NASTAVNI PREDMET** | PRIRODA I DRUŠTVO | **RED. BR. SATA** |  |

|  |  |
| --- | --- |
| DNEVNA PRIPRAVA | |
| **NASTAVNA TEMA** | terenska nastava |
| **NASTAVNA JEDINICA** | **Međimurska županija – TN (Iz donjega Međimurja u gornje Međimurje)** |
| **VRSTA NASTAVNOGA SATA** | terenska nastava |

|  |  |  |
| --- | --- | --- |
| **ZADAĆE NASTAVNE JEDINICE** | | |
| SPOZNAJNE | FUNKCIONALNE | ODGOJNE |
| * upoznati županiju u kojoj učenica/učenik živi * odrediti glavne i sporedne strane svijeta * upoznati izgled i posebnosti zavičaja * razlikovati i imenovati vode u zavičaju * prepoznati i imenovati najpoznatije biljke u zavičaju (zaštićene biljke i životinje) * upoznati značajne gospodarske djelatnosti zavičaja * upoznati vezu između djelatnosti ljudi i onečišćenja okoliša * upoznati županijsko središte * upoznati važnije kulturno-   -povijesne spomenike zavičaja   * upoznati važnije cestovne i željezničke pravce u županiji, letilišni centar * upoznati zanimanje *vodič* | * razvijati sposobnost uočavanja, uspoređivanja, razlikovanja, opisivanja i logičkoga zaključivanja | * razvijati ljubav i zanimanje za zavičaj * razvijati svijest o potrebi zaštite okoliša u zavičaju i šire * izgrađivati pravilan odnos prema prirodi * poticati kulturno ophođenje u autobusu i na javnim mjestima |

|  |  |  |  |
| --- | --- | --- | --- |
| **KLJUČNI POJMOVI** | * glavne i sporedne strane svijeta * stajalište, obzor * reljef, zemljovid * nizinski i brežuljkasti zavičaj * vode tekućice i stajaćice, živi svijet * podneblje * gospodarstvo i gospodarstvene djelatnosti * kulturno-povijesni spomenici zavičaja * kopneni i zračni promet | **OBRAZOVNA POSTIGNUĆA** | * upoznati posebnosti nizinskoga i brežuljkastoga dijela zavičaja, reljef, gospodarstvo, vode i kulturno-   -povijesne znamenitosti |
| **AKTIVNOSTI UČENIKA** | * učenici će upoznati znamenitosti donjega i gornjega Međimurja * naučit će se snalaziti na zemljovidu * naučit će voditi i uređivati bilješke * naučit će razlikovati sakralne objekte   (crkve, kapelice, pileke)   * prepoznat će važnost vodnih resursa (rijeka, potoka, derivacijskih kanala, akumulacijskih jezera, ribnjaka, jezera) * upoznat će gospodarske djelatnosti zavičaja | **DOMAĆA**  **ZADAĆA** | * u skupini pregledati, upotpuniti i srediti podatke i fotografije za predstavljanje u razredu |

Kratice: donje Međimurje – DM; gornje Međimurje – GM

|  |  |  |
| --- | --- | --- |
| **GRAĐANSKI ODGOJ** | **STRUKTURNE DIMENZIJE** | **POSTIGNUĆA UČENIKA** |
| **ljudsko-pravna**  – ravnopravnost u odnosu na dob i spol te etničke, nacionalne, vjerske, rasne i druge razlike | – razumije da prava koja uživa u školi jednako pripadaju svakomu drugom učeniku bez obzira na spol, nacionalnu ili vjersku pripadnost, sposobnost i socijalni položaj obitelji |
| **društvena**  – društvene i komunikacijske vještine | – povezuje djelovanje građana, vlasti, civilnoga društva s demokratskom građanskom kulturom svoje zajednice  – razlikuje poželjne od nepoželjnih oblika verbalne i neverbalne komunikacije u razredu, školi, lokalnoj zajednici |
| **gospodarska**  – odgovorno gospodarstvo, poduzetnost i poduzetništvo  – pravo na učenje za konkurentnost na tržištu | – zna objasniti ulogu suradnje, solidarnosti i aktivnoga građanskog zalaganja za pravdu u suzbijanju isključenosti učenika, odnosno pojedinca i skupina po različitim osnovama; zna da učenici s posebnim potrebama imaju ista prava kao i svaki drugi učenik, ali da oni ta prava mogu uživati samo uz razumijevanje i pomoć drugih učenika |
| **ekološka**  – održivi razvoj i lokalna zajednica  – racionalno i odgovorno trošenje prirodnih resursa  – odgovornost građana za održivi razvoj | – razumije svoje učenje kao rad i uspoređuje ga s radom svojih roditelja, učitelja i drugih osoba iz svoje sredine  – zna što je održivi razvoj i razumije važnost koju zdravi okoliš ima u osiguranju dobrobiti pojedinca i razvoju demokratske zajednice |
|  | **građanske vještine i sposobnosti** | – jasno iznosi i obrazlaže svoje ideje i stajališta: razumije polazišta drugih  – primjenjuje više izvora informacija o nekoj temi ili problemu  – ima razvijene osnovne vještine interkulturalne komunikacije  – koristi se osnovnim tehnikama timskoga rada  – primjenjuje odgovarajuće postupke zaštite okoliša |
|  | **građanske vrijednosti i stajališta** | – prihvaća zajednička pravila, dogovore i rješenja te pokazuje interes i odgovornost za ishod zajednički planiranih aktivnosti |

|  |  |
| --- | --- |
| **KORELACIJA** | HJ: obavijest, jezično izražavanje, slušanje i govorenje, izvješćivanje o obavljenome zadatku, veliko slovo u imenima naselja, tvornica, voda, kulturno-povijesnih građevina, pismena vježba: *Moj zavičaj*  MATEMATIKA: zbrajanje i oduzimanje brojeva do 100 (do 1000)  LK: točka i crta: ornament, narodni ukras, simetrija; volumen i masa u prostoru: kontrast punoga i praznoga prostora  TZK: hodanja i trčanja  GK: pjevanje, slušanje glazbe, elementi glazbene pismenosti, međimurske pjesme: *Raca plava po Dravi, Međimurje malo, Međimurje kak si lepo zeleno, Mura, Mura, Trsek, Da nam pak dojde to vreme*  Strani jezik:  NJEMAČKI JEZIK: kajkavsko narječje zasićeno je germanizmima ENGLESKI JEZIK: izrazi na engleskome jeziku, npr. cesta, tvornica, dvorac, rijeka, potok, crkva, nazivi biljaka i životinja |

|  |  |  |
| --- | --- | --- |
| **OBLICI RADA** | **NASTAVNE METODE** | **IZVORI ZNANJA, NASTAVNA SREDSTVA I POMAGALA** |
| * frontalni rad * individualni rad * rad u paru | * izlaganje * razgovor * demonstracija * crtanje * pisani rad * čitanje i rad na tekstu * praktični rad | * neposredna stvarnost – zavičaj * bilježnica za vođenje bilježaka * zemljovid zavičaja * kompas * fotoaparat |

|  |
| --- |
| PRIJEDLOZI ZA RAD S UČENICIMA S POSEBNIM ODGOJNO-OBRAZOVNIM POTREBAMA |
| – učenici mogu fotografirati dogovorene građevine, krajolike, ljude, biljke, životinje  – zajednički rad u skupini |

VRIJEME REALIZACIJE: jesen/proljeće

**MOGUĆI TIJEK NASTAVE**

**PRIPREMANJE TERENSKE NASTAVE**

1. Određivanje mjesta koja želimo posjetiti

2. Organizacija prijevoza, posjeta i dogovor s vodičem

3. ODREĐIVANJE NEPOSREDNIH ZADATAKA NASTAVE:

– posjetiti Tiskaru Zrinski, razgledati najvažnije pogone i upoznati se s njihovom djelatnošću

– posjetiti i razgledati gospodarske objekte, vodne resurse, kulturno-povijesne spomenike zavičaja

– vidjeti i zapisati imena mjesta, gospodarskih objekata, kulturno-povijesnih građevina, voda

– upoznati zanimanja ljudi u Međimurju nekada i danas (nekad: mlinar, skelar, kovač, ispirači zlata na Dravi; danas: vozačica/vozač autobusa, strojar, tokar, policajka/policajac, carinica/carinik)

– unaprijed odredimo skupine: svaka skupina prema dogovorenome planu vodi bilješke na terenu, fotografira

Prijedlog tematske podjele skupina: 1. Gospodarstvo zavičaja

2. Vode zavičaja

3. Kulturno-povijesni spomenici zavičaja – crkve

4. PRIPREMANJE PRIBORA

– potrebno je ponijeti olovke, bilježnice, fotoaparat prema dogovoru

5. REALIZACIJA

– terenska nastava može se realizirati prije obrade ponuđenih sadržaja ili nakon obrade

1. UVOD

– okupljanje u dogovoreno vrijeme, ukrcaj u autobuse, radni dogovor, plan realizacije TN

2. REALIZACIJA TN

Po dogovorenim destinacijama:

**1. Čakovec** – posjet Tiskari Zrinski (DM)

Tiskara Zrinski:Otkako je Juraj Zrinski, sin sigetskoga junaka Nikole Šubića Zrinskog, 1570. godine otvorio tiskaru u Nedelišću (selo pokraj Čakovca), na prostoru između Mure i Drave tiskarskim su se poslom bavili mnogi poduzetni ljudi. Krajem 19. stoljeća ta je djelatnost čvrsto uhvatila korijene u Čakovcu. Tijekom Drugoga svjetskog rata, na primjer, u tome su gradu postojale čak dvije tiskare. Objedinjavanjem njihove imovine 1946. godine naslalo je poduzeće koje je kasnije, u znak sjećanja na čuvenu hrvatsku plemićku obitelj, nazvano ZRINSKI.

– panoramski razgled grada: gradsko središte, Stari grad Zrinskih s Perivojem Zrinskih

– Čakovec – središte Međimurske županije, stara jezgra grada sa šetnicom, starim zgradama, crkvom sv. Nikole, Starim gradom Zrinskih u kojemu je smješten Muzej Međimurja te novijim dijelom u kojemu se nalaze zgrade za stanovanje, dio gradske industrije, koja je dijelom smještena i na rubovima grada, te razgled baptističke crkve

**2. Šenkovec** – posjet kapelici sv. Jelene (DM)

Mauzolej obitelji Zrinski: U Svetoj Heleni, današnjemu Šenkovcu nalazi se mauzolej obitelji Zrinski koja je tijekom pet generacija gospodarila Hrvatskom upravo iz Međimurja.

**3. Prelog** (DM) – panoramska vožnja kroz drugi grad po veličini u županiji (gradsko središte, crkva sv. Jakoba, OŠ Prelog, industrijska zona)

Prelog: Grad koji se spominje već u 13. st. i otada se stalno širi i razvija. Na području grada radi niz državnih upravnih ureda, Općinski i Prekršajni sud, škole, kulturne, sportske i vatrogasne udruge, policijska postaja. Na turističkome planu Prelog se veže uz rijeku Dravu, a u sportu je prepoznatljiv po *speedwaju* koji se nekada tu vozio, a sada se taj događaj odvija u mjestu u blizini Preloga, u Donjemu Kraljevcu. Hrvatski sabor proglasio je Prelog gradom 1997. g.

**4. vožnja prema Donjoj Dubravi** (DM)   
– razgled HE Donja Dubrava – akumulacijsko jezero HE D. Dubrava (dugo 11 km i najveće umjetno jezero u Hrvatskoj, dno mu prekriveno panjevima koji su nastali kad se uređivalo jezero i punila voda)

– rijeka Drava i njezina važnost za gospodarstvo zavičaja i biljni i životinjski svijet

|  |  |  |
| --- | --- | --- |
| DRAVA | | |
| BILJKE | ŽIVOTINJE | |
| UZ VODU | UZ VODU | U VODI |
| šaš, trska, rogoz, perunika, vrba, topola, potočnica | ptice: divlje patke, rode, labudovi, pčelarice, riječni galebovi  žabe, brojni kukci: obalčar i tular | ribe: štuka, šaran, som, diver, smuđ, mrena, deverika |

– Drava – prirodna granica s Varaždinskom županijom na jugu i Republikom Slovenijom na zapadu

**Drava: A**ntičkoga imena Dravos, Drabos i Draus – brza je i hirovita rijeka, duga 749 kilometara i u donjemu toku široka od 140 do 370 m. Izvire kod Dobbiaca u Karnskim Alpama u Italiji. Protječe Austrijom, Slovenijom i Hrvatskom, a kod Donje Dubrave prelazi u Podravinu i granična je rijeka s Mađarskom. Od Maribora do utoka u Dunav ima obilježja nizinske rijeke. Među najvećim je izvorima vodene energije u Hrvatskoj kojom protječe u duljini od 305 km. Dva akumulacijska jezera, nastala izgradnjom dravskih hidroelektrana, omogućavaju razvoj rekreativnih vodenih aktivnosti. Ta je rijeka u prošlosti bila poznata i po ispiračima zlata. Prema predaji u Dravi živi vodenjak.

**5. Donji Vidovec** (DM) – ispiranje zlata (tradicionalni postav i demonstracija ispiranja zlata; najveće zrno zlata veličine heljdine kaše na Dravi pronašao je Vida Šarkan 1937. g.)

– potok Bistrec – bogat riječnim rakovima koji su zbog zagađenja okoliša nestali; ulijeva se u potok Rakovnicu

**6. Granični prijelaz Goričan** (DM) – prirodna granica na sjeveru s Republikom Mađarskom  
  
– rijeka Mura – biljni i životinjski svijet rijeke Mure

|  |  |  |
| --- | --- | --- |
| MURA | | |
| BILJKE | ŽIVOTINJE | |
| UZ VODU | UZ VODU | U VODI |
| šaš, trska, rogoz, perunika, vrba, topola | ptice: divlje patke, rode, čaplja, gnjurac  žabe, brojni kukci: obalčar i tular | ribe: štuka, šaran, som, deverika, smuđ, mrena, crnka |

**Mura** izvire u Niskim Turama u Austriji. Ime joj je keltskoga podrijetla, u svezi s vlažnom tratinom. Duga je 492 km. U svome gornjem dijelu teče južnom Austrijom i slovenskim Prekmurjem. Dijelom svojega toka granična je rijeka, između Austrije i Slovenije, Slovenije i Hrvatske te Mađarske i Hrvatske. U dijelu između Mađarske i Hrvatske, u dužini od 78 km, teče kroz ostatke nekadašnje velike hrastove šume i močvarnim područjempokraj Podturna i Domašinca oblikujući najsjeverniji zaštićeni prirodni krajobraz Hrvatske. Za manje je brodove plovna od Graza do Legrada gdje se ulijeva u Dravu. Njezina je prosječna širina 110 m. U meandru na lijevoj obali u Općini Sveti Martin na Muri najsjevernija je geografska točka Republike Hrvatske. Predaja govori o murskim deklama koje žive u njoj.  
Produbljujući glineno korito i potkopavajući obale, riječno se dno na nekim mjestima spustilo do sloja ugljena. S murskoga riječnog dna kod sela Križovec još i danas je moguće izvući komade ugljena, što je i svojevrsni fenomen. Mura je između dvaju svjetskih ratova bila važan izvor vrijedne sirovine međimurskim seljacima koji su ga, služeći se čamcima, vadili s riječnoga dna i prevozili kućama za ogrjev i prodaju.

**7. Draškovec (mađ. Ligetvar)** (DM) – razgled crkve sv. Roka iz 17. st., crkva s dva tornja

Polovicom 18. st. u Međimurju je vladala stočna kuga, pa je u donjemu Međimurju vidljiv nagli pad stoke što je bilo uzrok velikomu osiromašenju stanovništva i teških gospodarskih prilika. Juraj pl. Osterhuber, opunomoćenik Mihaela Ivana Althana III. (1710. – 1778.), glavnoga donatora crkve i tadašnjega gospodara Međimurja, potpisao je 27. V. 1760. g. u Legradu ispravu o utemeljenju crkve sv. Roka u Draškovcu.

Župa je osnovana 30. XI. 1789. g. kada dolazi prvi župnik, pavlin Vinko Horvat. Crkva se gradila od 1774. do 1779. g. Na zapadnome pročelju dva su tornja. Na sjevernoj strani nalazi se sakristija s oratorijem, a s obiju strana lađa dograđene su pobočne kapelice, pa tlocrt crkve ima oblik križa. Crkva je građena u kasnobaroknome i klasicističkome stilu.

**8. Donji Kraljevec** (DM) – posjet tvornici Tehnix – razgled pogona, gospodarska i ekološka važnost

Tehnix je tvrtka koja je iz maloga obiteljskog gospodarstva prerasla u suvremenu kompaniju koja je svojim tehnološkim dostignućima i plasiranjem proizvoda učinila velik pomak u rješavanju problema zbrinjavanja otpada. Tehnix je poznat po vlastitoj robnoj marki u zaštiti okoliša pod imenom Tehnix Global Ecological Company i vodeća je kompanija u regiji za projektiranje, proizvodnju, servisiranje strojeva i opreme za zaštitu okoliša te gospodarenje otpadom. Kompanija Tehnix ima poduzeća i predstavništva u Mađarskoj, Rumunjskoj, Srbiji, Rusiji, Kosovu, Bosni i Hercegovini, Slovačkoj, Grčkoj, Makedoniji, Luxemburgu i UAE-u. Uz matičnu tvrtku u Donjemu Kraljevcu, Tehnix ima tvornice u Srbiji, Mađarskoj i Rumunjskoj, a uskoro će imati i tvornicu na važnome tržištu Ujedinjenih Arapskih Emirata. Kompanija je organizirana, osposobljena i primjenjuje poslovne sustave ISO 9001 i ISO 14001.

– vožnja prema gornjemu Međimurju – vinogradarstvo, voćarstvo, toplički turizam, vožnja vinskim cestama Međimurja

– panoramska vožnja kroz treći grad po veličini u županiji, grad Mursko Središće uz mogućnost razgleda gradskoga središta i Spomen-doma rudarstva

**9. Žabnik** (GM) – najsjevernija točka i najsjeverniji granični prijelaz u RH

– spomenik mlinskomu kolu; mlin i skela na Muri kod Žabnika – drveni riječni mlin; gospodarska važnost mlina i skele nekada, a danas samo u turističke svrhe

Selo do Žabnika je Marof u čijemu se središtu nalazi kulturno-povijesni spomenik koji se u Međimurju zove PILEK. Za Međimurje su, osim dvoraca i starih crkava, karakteristični međimurski PILEKI. To su mala svetišta s jednim oltarom i križem, a postavljaju se kao spomenici nasred sela ili u blizini opasnih mjesta poput zavoja kao simbol zaštite i Božje milosti. Osim njih česta su i raspela. U Međimurju su se u polju (da bi zaštitili usjeve) ili u središtu sela podizali pileki ili raspela (da dragi Bog čuva selo i ljude).

– Mura – događanja: rafting Murom u tradicijskim drvenim čamcima; oko mlina je uređen Mlinarev poučni put; pjevanje međimurskih narodnih pjesama *Mura, Mura i Mlinar*

**10. Jurovčak** (GM) – farma jelena i divljih svinja (razgled)

– pogled prema tromeđi: Slovenija – Hrvatska – Mađarska

**11. Gornje Međimurje** (GM) – međimursko vinogorje: posjet jednoj od vinarija u gornjemu Međimurju

– vinogradarstvo

– međimurska narodna pjesma *Trsek*

– voćarstvo: uzgoj jabuka (prodaja svježih jabuka, čips od jabuka, prirodni jabučni sok i ocat)

– seoski turizam

12. **Grkaveščak** (GM) – Terme Sv. Martin – najveće kupalište kontinentalne Hrvatske, izvori ljekovite vode; razgled vanjskih i unutarnjih bazena; Hotel *Spa Golfer;* apartmanski smještaj

**Trnava**, starijega imena Durnaba i Tornua, rječica je koja izvire pokraj sela Prekope i obogaćuje se vodom potoka gornjega Međimurja. Protječe kroz županijsko središte, grad Čakovec. Njezinom su vodom u srednjemu vijeku punili opkope starogradske utvrde Zrinskih. U donjemu toku prima kanal Murščak, potoke Boščak, Kopanec i Sratka. Kraj Goričana se ulijeva u Muru.

**13. Gornji Hrašćan** (DM) – kovačnica (kovač – jedan od starih zanata)

– demonstracija kako se nekada kovalo željezo

**14. Dolazak u Čakovec**

3. SAŽIMANJE I UOPĆAVANJE

– učenici su u svoje bilježnice zapisivali najvažnije postupke i nazive onako kako su podijeljeni u skupinama

– učiteljica/učitelj s učenicima u autobusu ukratko ponovi što su sve vidjeli i naučili tijekom boravka na pojedinoj destinaciji

|  |  |
| --- | --- |
| ŠUME – mješovite šume | šume – šume su vrijedni ostatci nekadašnje međimurske prašume |
| BILJKE | **zaštićene biljke**: ljubičica, visibaba, jaglac, kockavica, kukurijek  šumska ciklama, jestive i otrovne gljive, šumske jagode, đurđice, cica-mace  **drveće**: hrast lužnjak, lijeska, topola, grab, pitomi i divlji kesten, breza, bor, jela, smreka, akacija |
| ŽIVOTINJE | jelen, srna, divlja svinja, fazan, jarebica, sova, djetlić, žuna, trčke, lisica, zec |

|  |  |
| --- | --- |
| **LIVADE** | **biljke**: trputac, preslica, kiselica, livadni klinčić, razne vrste trava, rusomača, djetelina, kamilica, obični stolisnik, bijeli sljez, kim, radič, maslačak, tratinčice, mrazovac, mak, livadna kadulja |
|  | **životinje**: krtice, miševi, leptiri – leptir plavac zaštićen, fazan, trčka, kopriva |

**RAD U UČIONICI NAKON REALIZACIJE TERENSKE NASTAVE**

1. RAZGOVOR I SREĐIVANJE DOJMOVA

2. IZVJEŠĆIVANJE PO SKUPINAMA – PREMA ZADATCIMA – stvara se plan ploče – mentalne mape

**GOSPODARSTVO VODNI RESURSI**

**Prehrambena ind.: Rijeke:**

**Metalna ind.: Potoci:**

**Turizam: HE:**

**KULTURNO-POVIJESNI SPOMENICI:** crkve:

pileki – raspela:

dvorac:

**Listić za prikupljanje podataka**

1. Datum: \_\_\_\_\_
2. Naziv TN: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
3. Mjesto polaska: \_\_\_\_\_\_\_ Vrijeme polaska: \_\_\_\_ Vrijeme dolaska: \_\_\_\_\_\_
4. Prijeđeni kilometri: \_\_\_\_\_\_\_\_\_\_\_

|  |  |  |
| --- | --- | --- |
| **GOSPODARSTVO** | | |
| IME MJESTA | IME OBJEKTA | PROIZVODI |
|  |  |  |
|  |  |  |
|  |  |  |

|  |  |  |
| --- | --- | --- |
| **VODNI RESURSI** | | |
| IME MJESTA | IME OBJEKTA | NAMJENA |
|  |  |  |
|  |  |  |
|  |  |  |

|  |  |  |
| --- | --- | --- |
| **VJERSKI OBJEKTI** | | |
| IME MJESTA | IME OBJEKTA | NAMJENA |
|  |  |  |
|  |  |  |
|  |  |  |

|  |  |  |
| --- | --- | --- |
| **KULTURNO-POVIJESNI OBJEKTI** | | |
| IME MJESTA | IME OBJEKTA | NAMJENA |
|  |  |  |
|  |  |  |
|  |  |  |

**Prijedlog je da se učenike upozna sa sljedećim:**

**biciklističkim stazama Međimurja**

**starim zanatima**

**preradom keramike i lončarstvom**

**pletenjem šiba**

**pletenjem košara**

**vinskim cestama Međimurja**

(Selnica – Prekopa – Železna Gora – Štrigova – Sveti Urban)

**poučnim stazama.**

**Poučna staza Murščak**

Poučna staza Murščak prva je takve vrste u Međimurju, nalazi se u *Općini Domašinec*. Staza je duga 6 300 metara, sadržava 12 obilježenih stajališta, a može se prijeći pješice ili biciklom. Staza je smještena na dijelu Murščaka, najširega područja uz rijeku Muru.

Murščak je od davnine poznat pojam za veliki kompleks **višestoljetne hrastove šume uz rijeku Muru,** po kojoj je i dobio ime. Od proljeća 2001. g. područje uz Muru, pa tako i Murščak, dobilo je status zaštićenoga krajolika.

**PTICE MOČVARNIH I VLAŽNIH STANIŠTA MURŠČAKA**

* **škanjac mišar**
* **bijela roda**, gnijezdi se u selima uz Muru, a ovamo se dolazi hraniti
* **crna roda**
* **siva čaplja,** najčešće viđana iza svježih otkosa trave gdje hvata hranu kod košnje livada
* **crvenokljuni labud**, redovito se gnijezdi u barama Murščaka
* **divlja patka,** jedna od najčešćih ptica u trsticima i šaševima Murščaka
* **ćubasti gnjurac**

**PTICE KOPNENIH STANIŠTA MURŠČAKA: ORANICA, ŠUMA, LIVADA**

* **svraka**, vrlo je teško praćenjem otkriti gdje se gnijezdi jer lukavo prilazi svojemu gnijezdu
* **siva vrana**, svojim načinom hranjenja sprečava namnožavanje miševa
* **jastreb**
* **fazan**
* **šumska sova**

**– leptir**: leptir plavac

GASTRONOMIJA MEĐIMURJA

**Predjela**: – domaći kruh (pšenični, kukuruzni)

* paštete od divljači, od guščje jetre

**Glavna jela**: – kisela juha, juha od domaće kokoši s rezancima, krpicama ili kašicom

* pečena raca, široki rezanci ili kaša, zelena šalota ili kromperova šalota

**Desert**: – međimurska gibanica ili štrukli sa sirom ili jabukami ili tikvaj

**Mura, Mura**

1. Mura, Mura, globoka si voda ti,  
 ti ne miluješ človeka vtopiti.  
R. Mura, Mura, globoka si vo-da ti,  
 ti ne miluješ človeka vtopiti.  
  
2. Mlinari su se jako žalosti-li,  
 gda su vidli mrtvo telo plava-ti.  
 R. Mura, Mura, globoka si vo-da ti,  
 ti ne miluješ človeka vtopiti.  
  
3. Kčerkica je iz daleka kričala:  
 zakaj ste mi v nebo zeli japeka!  
 R.  
  
4. Radi bi ti japeka mi vuzeli,  
 ar da su gluboku murski vali.  
 R.

**Mlinar v krčmi**Žena išla v melin, nesla vreče,  
mlinar pak jo dzodi požegeče.  
  
Naj me, dragi mlinar, žegetati,  
kaj mi nebo fertof ves meljnati.  
  
Mlinar ono jemle kaj ga nejde,  
zato pak mu se bez hasna prejde.  
  
Mlinar hodi se okoli šanca,  
zabil je na kolo deti lanca.  
  
Mlinar ljubi snehe i devojke  
rajši nek bi trdil v kompu spojke.  
  
Gazda dene na vreče zlamenje,  
mlinar pak potvarja se kamenje.  
  
Mlinar f krčmi navek halaburi,  
a vu kompu voda več brburi.  
  
Mlinar f krčmi pije, halaburi,  
melin pak vu vodi navek šlafuri.  
  
Mlinar ne za drugo kaj ga škropil,  
vezda mo se bode melin ftopil.

## Trsek

### Autor: Ivan Glavina (Prelog)

1. Trsek moj, zbudi se, dosti si spal.

Dolgo na tebi mi snegek je stal.  
 Ves si prozebel i tak mi te žal,   
 trsek moj, zbudi se, bum te brezal.

2. Brajdicu delal bum trseku mom.  
 Trsek bu plodil mi svojim plodom.  
 Dečicu moju bu sladil z'grozdom,  
 mene pak staroga krepil z'vinom.

3. Z'vinčekom svojim ti krepil me buš.  
 Par let života produšal me buš.  
 Zato, moj trsek, ti zahvalen bum,  
 do zadnje vure poštuval te bum!

**LITERATURA:**

[www.tzm.hr](http://www.tzm.hr) (TZ Međimurje)

[www.zrinski.com](http://www.zrinski.com) (Tiskara Zrinski)

[www.prelog.hr](http://www.prelog.hr)

[www.hotel– golf.hr/ispiranje– zlata.html](http://www.hotel-golf.hr/ispiranje-zlata.html)

[www.zupa– sveti– rok](http://www.zupa-sveti-rok)

[www.tehnix.hr](http://www.tehnix.hr)

<http://www.mtraditional.com/vode.html>

<http://www.mtraditional.com/reljef.html>

Međimurje – Turistički vodič Međimurske županije, Marija Purić Hranjec i suradnici, Zrinski Čakovec, 2006.